Adolfo Arnal Gracia

Adolfo Arnal Gracia (Zaragoza, 1911 - Alfambra, ¿24? de ferero de 1938) estió un obrero mecanico y anarcosindicalista aragonés, qui estió primero consellero d'Economía y Abastos y dimpués consellero d'Agricultura d'o Consello Rechional de Defensa d'Aragón.

Biografía
Dentró en 1929 prou choven a la Confederación Nacional del Trabajo que ta par d'alavez, en os zaguers anyos d'a dictadura de Primo de Rivera, yera una organización clandestina. Fue eslechiu vicesecretaire en o primer comité de 1931. Adolfo Arnal estió un d'as feguras prencipals d'a CNT y d'a Federación Anarquista Iberica (FAI) en a capital aragonesa. Fue nombrau secretaire d'o sindicato anarquista en 1935, fendo un important papel organizativo en o congreso extraordinario d'a CNT de mayo de 1936 y chugando tamién un rol important en a dinamica d'expansión d'o sindicato por ixas envueltas.

Dimpués d'o golpe militar de chulio de 1936, Adolfo Arnal esfendió a tesi d'una resistencia pacifica y una contención d'a fuerza sindical, expresada a traviés d'una bada cheneral, debant d'a postura de Miguel Chueca, qui pidió a recullida d'armas pa fer frent a os sublevaus. Manimenos as accions d'os chenerals y oficials sublevaus en a capital zaragozana, primero con retadas y treslaus d'integrants y afiliaus obrers y politicos y dimpués con afusilamientos masivos, facioron que ista resistencia pasiva se tornase imposible.

Aznar salió d'a capital conseguindo en setiembre d'ixe mesmo anyo arribar dica as linias d'o frent, en a parti oriental d'Aragón. En plegar ta as localidaz de Fraga y Casp fue nombrau consellero d'Agricultura d'o Consello d'Aragón que s'heba organizau en ixas comarcas. En febrero de 1937 asiste a o congreso d'actividaz agrarias de Casp, a on proposó a creyación d'un organo de credito que fue acceptau. En marzo de 1937 deixa o suyo cargo en o consello pa dentrar en l'Exercito Popular, a on comandaría una sección d'a 125ena Brigada Mixta (perteneixient a l'antiga 28ena División, d'a que estió comisario). Morió en febrero de 1938 entre as operacions republicanas pa neutralizar o seche de l'exercito franquista sobre a capital teruelana mientres a batalla de Teruel. 

 Vinclos externos 
  Adolfo Arnal Gracia en Con Nombre & Apellidos
  Adolfo Arnal Gracia en a Real Academia de la Historia
  Documento en a Real Academia de la Historia sobre Adolfo Arnal Gracia

Categoría:Anarquistas d'Aragón
Categoría:Gubierno Ascaso
Categoría:Muertos en Alfambra
Categoría:Naixius de Zaragoza
Categoría:Politicos d'Aragón
Categoría:Sindicalistas d'Aragón
Categoría:Sindicalistas d'a Confederación Nacional del Trabajo
Categoría:1911 (naixencias)
Categoría:1938 (muertes)